Diari Oficial de la Generalitat Valenciana


Sumari del DOGV 4943, del 10-02-2005 (2005/1358)

ORDE de 3 de febrer de 2005, de la Conselleria d'Agricultura, Pesca i Alimentació, per a la gestió, a la Comunitat Valenciana, de l'Orde APA/4398/2004 de 30 de desembre, per la qual s'establix un règim temporal d'ajudes al sector agrari, per al manteniment de la competitivitat de l'activitat agrària, acollides al règim de minimis.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4943

Data del DOGV
:   10-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/1358


Data del document
:   03-02-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * competitivitat
    * gasoil
    * agricultor
    * ajuda a l'agricultura
    * cooperativa agrícola

ORDE de 3 de febrer de 2005, de la Conselleria d'Agricultura, Pesca i Alimentació, per a la gestió, a la Comunitat Valenciana, de l'Orde APA/4398/2004 de 30 de desembre, per la qual s'establix un règim temporal d'ajudes al sector agrari, per al manteniment de la competitivitat de l'activitat agrària, acollides al règim de minimis. [2005/F1358]
  
L'Ordre APA/4398/2004 de 30 de desembre, del Ministeri d'Agricultura, Pesca i Alimentació, estableix unes ajudes per a pal·liar la incidència del sobrecost del gasoil agrícola a causa del fort increment dels preus del petroli durant l'any 2004. Este sobrecost i el d'altres productes derivats del petroli utilitzats en el sector agrari valencià han afectat als resultats econòmics de les explotacions agràries valencianes i a la seua competitivitat.
  
Per això, a proposta de la Direcció General de Producció i Comercialització Agrària, fent ús dels atribucions conferides per l'article 35 de la Llei del Govern Valencià i, d'acord amb el que preveu l'apartat quint de l'esmentada Ordre APA/4398/2004,
  
ORDENE
  
Article 1. Objecte
  
Esta ordre té com a objecte gestionar un règim d'ajudes al sector agrari valencià per a contribuir al manteniment de la competitivitat d'este sector, pal·liant la incidència del sobrecost del gasoil agrícola en els resultats econòmics de les explotacions agràries.
  
La normativa bàsica que regula estes ajudes s'ha dictat per mitjà de l'Ordre APA/4398/2004 de 30 de desembre, per la qual s'estableix un règim temporal d'ajudes al sector agrari, per al manteniment de la competitivitat de l'activitat agrària, acollides al règim de minimis.
  
Article 2. Àmbit d'aplicació
  
Esta disposició s'aplicarà a les empreses cooperatives i als titulars d'explotacions agràries que tinguen el domicili fiscal a la Comunitat Valenciana o a les explotacions o instal·lacions de les quals es troben, en la seua major part, al territori de la Comunitat Valenciana.
  
Article 3. Beneficiaris
  
Poden ser beneficiaris d'estes ajudes:
  
1. Els titulars d'explotacions agràries inscrits en el Règim Especial Agrari de la Seguretat Social, com a treballadors per compte propi, o en el Règim Especial de Treballadors Autònoms, en l'activitat d'agricultura, ramaderia, caça i silvicultura.
  
2. Les societats agràries de transformació i altres titulars, persones jurídiques, diferents de les cooperatives beneficiàries que s'indiquen en el punt 4 este article, que figuren d'alta en el Règim Especial Agrari de la Seguretat Social, en el Fitxer General d'Afiliació, i que acrediten que el seu objectiu exclusiu és l'exercici de l'activitat agrària a les explotacions de les quals són titulars.
  
3. Les persones jurídiques indicades en el punt 2 anterior, que acrediten que el seu objecte exclusiu és l'exercici de l'activitat agrària a les explotacions de les quals són titulars, encara que no figuren d'alta en el Règim Especial Agrari de la Seguretat Social, sempre que justifiquen que, almenys, el 50% dels socis que les integren estan inscrits en este règim especial agrari.
  
4. Les cooperatives d'explotació comunitària de la terra, les cooperatives d'utilització de maquinària agrícola i les cooperatives agràries amb reconeixement estatutari d'una secció de cultius o de maquinària per a la prestació de servicis als seus socis, amb els límits establits en l'article 4.
  
Article 4. Tipus i quantia de les ajudes
  
1. L'ajuda per als titulars d'explotacions agràries prevista en els apartats 1, 2 i 3 de l'article anterior consistirà en una subvenció directa de 0,06 euros per litre de gasoil B d'ús agrícola justificat amb factures o amb xecs-gasoil bonificats, dels previstos en l'article 107.b) del Reglament dels Impostos Especials, aprovat pel Reial Decret 1.165/1995, de 7 de juliol de 1995. L'ajuda s'aplicarà en este cas a un volum màxim per beneficiari que determinarà el Ministeri d'Agricultura, Pesca i Alimentació una vegada coneguda la relació de beneficiaris d'este tipus, sense que l'ajuda per sol·licitant puga superar l'import de 3.000 euros. El gasoil B d'ús agrícola ha d'haver sigut adquirit pel titular de l'explotació agrària en el període de l'any 2004 en el qual figure d'alta en els règims de la Seguretat Social esmentats en l'article tercer d'esta disposició.
  
2. L'ajuda per a les cooperatives assenyalades en l'apartat 4 de l'article tercer consistirà en una subvenció directa de 0,06 euros per litre de gasoil B d'ús agrícola, justificat amb factures o amb xecs-gasoil bonificats, dels previstos en l'article 107.b) del Reglament dels Impostos Especials, aprovat pel Reial Decret 1.165/1995, de 7 de juliol de 1995, que els va ser facturat l'any 2004, sense que l'ajuda puga superar l'import de 3.000 euros per cooperativa. Es procedirà al prorrateig, en cas necessari, per a adequar la demanda produïda a la quantia d'ajudes reservada a este tipus de cooperatives en el punt 3 de l'apartat quart de l'Ordre APA/4398/2004.
  
3. Quan s'hagen utilitzat com a instruments de pagament els xecs-gasoil bonificats esmentats en els dos apartats anteriors, en els quals figure l'import i no la quantitat de litres adquirits, el sol·licitant determinarà la quantitat de litres corresponents a cada xec de gasoil, als efectes d'esta disposició, dividint l'import en euros del xec pel coeficient 0'4958.
  
4. Estes ajudes s'acullen al règim de minimis previst en el Reglament CE número 1.860/2004, de 6 d'octubre de 2004, de la Comissió, relatiu a l'aplicació dels articles 87 i 88 del Tractat CE a les ajudes de minimis en els sectors agrari i pesquer.
  
Article 5. Sol·licitud de les ajudes
  
1. Les sol·licituds d'ajuda aniran dirigides a les direccions territorials i es presentaren, preferentment, a les oficines comarcals de la Conselleria d'Agricultura, Pesca i Alimentació, o en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds es presentaran en dos exemplars segons el model que figura en l'annex I esta disposició. La Conselleria d'Agricultura, Pesca i Alimentació facilitarà este model en les seues oficines comarcals, en els seues direccions territorials, en els centres PROP de la Generalitat Valenciana i en la pàgina web: http://www.gva.es.
  
3. Les organitzacions professionals agràries i les associacions de cooperatives agràries podran gestionar la presentació de les sol·licituds.
  
4. El termini de presentació de sol·licituds finalitza el dia 28 de febrer de 2005.
  
5. Es presentarà una única sol·licitud per cada titular d'explotació agrària o cooperativa, a la qual s'adjuntarà la següent documentació segons el tipus de sol·licitant:
  
a) Persones físiques:
  
- Fotocòpia del DNI del sol·licitant.
  
- Informe de vida laboral del sol·licitant, emes per l'administració de la Seguretat Social.
  
- Fotocòpia del DNI del representant, en cas que n'hi haja, així com acreditació de la representació.
  
- Factures de gasoil B d'ús agrícola o les seues còpies compulsades i/o certificat de l'entitat financera emissora dels xecs-gasoil bonificats.
  
- Imprés de manteniment de tercers (dades bancàries).( Model en annex II).
  
- Certificat del compliment de les obligacions tributàries.
  
- Certificat del compliment de les obligacions davant de la Seguretat Social.
  
b) Cooperatives previstes en l'apartat 4 de l'article 3:
  
- Fotocòpia de la targeta d'identificació fiscal.
  
- Fotocòpia del DNI del representant.
  
- Fotocòpia compulsada de l'escriptura pública amb els estatuts actuals i diligència d'inscripció en el registre corresponent.
  
- Certificat de l'acta de l'Assemblea General o òrgan competent on s'acorda sol·licitar esta ajuda a la Conselleria d'Agricultura, Pesca i Alimentació i es designa la persona autoritzada per a realitzar els tràmits oportuns.
  
- Factures de gasoil B d'ús agrícola o les seues còpies compulsades i/o certificat de l'entitat financera emissora dels xecs-gasoil bonificats.
  
- Imprés de manteniment de tercers (dades bancàries). (Model en annex II).
  
- Certificat del compliment de les obligacions tributàries.
  
- Certificat del compliment de les obligacions davant de la Seguretat Social.
  
c) Persones jurídiques diferents de les de l'apartat anterior que figuren d'alta en el Règim Especial Agrari de la Seguretat Social:
  
A la documentació de l'apartat anterior cal afegir un informe de vida laboral de l'empresa, emes per l'administració de la Seguretat Social.
  
d) Persones jurídiques diferents de les de l'apartat b) que no figuren d'alta en el Règim Especial Agrari de la Seguretat Social:
  
A la documentació de l'apartat b) cal afegir:
  
- Certificat del secretari o òrgan competent on conste el número total i la relació actualitzada de socis de l'entitat.
  
- Informe de vida laboral, almenys, del 50% dels socis.
  
6. Les factures justificatives expedides amb motiu de l'adquisició del gasoil B han de complir els requisits previstos en l'article 6.1 del reglament pel qual es regulen els obligacions de facturació aprovat pel Reial Decret 1.496/2003, de 28 de novembre.
  
Article 6. Tramitació de les ajudes
  
1. La instrucció del procediment de concessió de les ajudes correspon a les direccions territorials de la Conselleria d'Agricultura, Pesca i Alimentació.
  
2. El personal instructor realitzarà les actuacions necessàries per a la determinació, coneixement i comprovació de les dades en virtut de les quals s'ha de formular la proposta de resolució.
  
Article 7. Resolució de concessió de les ajudes
  
1. L'òrgan competent per a resoldre la concessió, anul·lació, pagament i reintegrament de les subvencions regulades en la present ordre és el director general de Producció i Comercialització Agrària, per delegació del conseller d'Agricultura, Pesca i Alimentació.
  
2. El termini per a resoldre la concessió de les ajudes serà de tres mesos, comptats des de l'endemà a la comunicació per part del Ministeri d'Agricultura, Pesca i Alimentació de la informació necessària per a resoldre, entenent-se desestimades les sol·licituds no resoltes en este termini.
  
Article 8. Pagament de les ajudes
  
Una vegada realitzada la territorialitat de les ajudes d'acord amb el que preveu el punt 6 de l'apartat quint de l'Ordre APA /4398/2004, i dictada la corresponent resolució de concessió d'ajuda, es procedirà al pagament de les ajudes.
  
Article 9. Control de les ajudes
  
1. Les ajudes previstes en esta ordre estan subjectes al règim de reintegrament i de control financer establit en la Llei 38/2003, de 17 de novembre, General de Subvencions.
  
2. Quan s'acredite l'incompliment dels requisits, obligacions o compromisos dels beneficiaris derivats d'allò que preveu la resolució d'atorgament de la subvenció, en la present ordre o en la resta de disposicions que siguen d'aplicació, procedirà el reintegrament de les quantitats indegudament percebudes, amb els interessos corresponents, o es perdrà el dret a la percepció de l'ajuda si no s'haguera procedit al pagament.
  
Article 10. Finançament
  
El finançament de les ajudes previstes en esta ordre s'efectuarà a càrrec de l'aplicació pressupostària 56.19.933P.986 «Suport financer per danys ocasionats per la sequera i altres causes extraordinàries» dels Pressupostos Generals de l'Estat de l'any 2005.
  
Disposicions finals
  
Primera. Execució
  
Es faculta el director general de Producció i Comercialització Agrària per a adoptar les mesures necessàries per a l'aplicació de la present ordre.
  
Segona. Entrada en vigor
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 3 de febrer de 2005
  
El conseller d'Agricultura, Pesca i Alimentació,